Document ID: 32010R0082

UREDBA KOMISIJE (EU) št. 82/2010
z dne 28. januarja 2010
o spremembi Uredbe (ES) št. 748/2009 o seznamu operaterjev zrakoplovov, ki so 1. januarja 2006 ali pozneje izvajali letalsko dejavnost s seznama v Prilogi I k Direktivi 2003/87/ES, z navedbo države članice upravljavke za vsakega operaterja zrakoplova
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 18a(3)(a) Direktive,
ob upoštevanju naslednjega:
(1)
Direktiva 2003/87/ES, kakor je bila spremenjena z Direktivo 2008/101/ES (2), v sistem za trgovanje s pravicami do emisije toplogrednih plinov v Evropski uniji vključuje letalske dejavnosti.
(2)
Uredba Komisije (ES) št. 748/2009 (3) vzpostavlja seznam operaterjev zrakoplovov, ki so 1. januarja 2006 ali pozneje izvajali letalsko dejavnost v smislu Priloge I k Direktivi 2003/87/ES.
(3)
Namen seznama operaterjev zrakoplovov, ki je bil vzpostavljen z Uredbo (ES) št. 748/2009, je zmanjšanje upravnih obremenitev operaterjev zrakoplovov, saj mora biti za vsakega operaterja zrakoplovov odgovorna ena država članica, tako da je vsakemu operaterju jasno, katera država članica je zanj odgovorna, vsaki državi članici pa, kateri operaterji so v njeni pristojnosti.
(4)
Vključitev v sistem Unije za trgovanje z emisijami, vključno z obveznostjo predaje pravic, je odvisna od izvajanja letalske dejavnosti iz Priloge I k Direktivi 2003/87/ES in ne od vključenosti na seznam operaterjev zrakoplovov iz Uredbe Komisije (ES) št. 748/2009.
(5)
Nekateri operaterji zrakoplovov najemajo družbe za upravljanje ali storitvene družbe za predložitev načrtov letov in plačevanje pristojbin na zračnih poteh v njihovem imenu. Zato se v načrtu leta pogosto pojavi označevalnik Mednarodne organizacije civilnega letalstva (ICAO), ki označuje družbo za upravljanje ali storitveno družbo, čeprav te družbe morda niso operaterji zrakoplovov. Najboljši način za prepoznavanje operaterja ali lastnika zrakoplova je označevalnik ICAO ali registrska oznaka v načrtu leta, zato pogosto ni mogoče z gotovostjo prepoznati operaterja, če ta pri Eurocontrolu ne prijavi flote in pri tem predloži podatkov o zrakoplovu, ki ga upravlja. Komisija je pri pripravi posodobljenega seznama operaterjev zrakoplovov upoštevala prijave seznamov flot, ki so jih predložili operaterji, družbe za upravljanje in storitvene družbe. Vendar so bile nekatere družbe za upravljanje ali storitvene družbe in registrske oznake zrakoplovov vključene na posodobljeni seznam zaradi pomanjkljivih predloženih informacij.
(6)
Uredbo (ES) št. 748/2009 je zato treba ustrezno spremeniti -
SPREJELA NASLEDNJO UREDBO:
Člen 1
Priloga k Uredbi (ES) št. 748/2009 se nadomesti s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. januarja 2010

Labels: 13
8
3
18